MONITOR EXTERN Nr.21

 

1. Legea statutului maghiarilor de peste hotare adoptată de Parlamentul Ungariei

 

Parlamentul ungar a adoptat, la 19 iunie a.c., Legea statutului maghiarilor din ţările vecine Ungariei, lege care asigură facilităţi persoanelor domiciliate în Croaţia, Iugoslavia, România, Slovenia, Slovacia şi Ucraina care îşi declară apartenenţa la naţiunea maghiară, fără a avea însă cetăţenie ungară. 

Legea a fost votată de toate partidele parlamentare ungare, cu excepţia Uniunii Democraţilor Liberi (SZDSZ), al cărei reprezentant, Szentiványi István, a afirmat că “reglementarea este o scamatorie” şi a apreciat că nu forţa de muncă ar trebui adusă în Ungaria, ci munca ar trebui dusă spre maghiarii de peste hotare. 

Legea va intra în vigoare la data de 1 ianuarie 2002, Republica Ungară urmând să sprijine, în baza prevederilor ei, organizaţiile care facilitează realizarea obiectivelor comunităţilor maghiare din ţările vecine Ungariei. 

Persoanele aflate sub incidenţa legii vor beneficia, pe teritoriul Ungariei, de drepturi egale cu cele ale cetăţenilor acestei ţări. Autorităţile ungare le eliberează, în fiecare an calendaristic, permise de muncă pe o perioadă de trei luni, fără a consulta situaţia pieţei forţei de muncă. 

Persoanele aflate sub incidenţa legii care lucrează pe teritoriul Republicii Ungare au obligaţia de a-şi plăti, conform legislaţiei ungare în vigoare, contribuţia la sistemul de asigurări sociale. Prin plata contribuţiilor, angajatul devine îndreptăţit să beneficieze de servicii sanitare şi de pensie. În cazurile care necesită îngrijire medicală imediată pe teritoriul Ungariei, persoanele aflate sub incidenţa prezentei legi beneficiază de această îngrijire în condiţiile prevăzute de acordurile bilaterale de protecţie socială. 

Beneficiarii acestei legi beneficiază, pe teritoriul Ungariei, de reduceri de preţ la călătoriile cu mijloacele de transport în comun local şi interurban. Copiii care nu au împlinit vârsta de 6 ani şi persoanele care au depăşit 65 de ani au dreptul la un număr nelimitat de călătorii gratuite. 

Legea asigură diferite facilităţi persoanelor care învaţă în instituţiile de învăţământ superior din Ungaria, precum şi personalului didactic care predă, în limba maghiară, în ţările vecine Ungariei şi care participă la cursurile de perfecţionare profesională organizate în Ungaria. 

Legea statutului maghiarilor de peste hotare stimulează înfiinţarea, în ţările vecine Ungariei, a unor instituţii de învăţămînt superior cu predare în limba maghiară. Părinţii cu cel puţin doi copii minori care învaţă în clase cu predare în limba maghiară vor beneficia de subvenţionarea manualelor şi a rechizitelor şcolare. 

Pentru obţinerea facilităţilor şi a subvenţiilor stabilite prin lege, persoanele aflate sub incidenţa acesteia pot obţine, la cerere, “Certificatul de maghiar”, respectiv “Certificatul de rudă maghiară” de la organizaţia de recomandare autorizată de statul ungar. 

 

¦ Reacţii privind adoptarea Legii statutului maghiarilor de peste hotare

 

Secretarul de stat în Ministerul ungar al Afacerilor Externe, Németh Zsolt a declarat: “Legea statutului maghiarilor de peste hotare se aplică în afara Ungariei, deoarece birourile de recomandare pentru obţinerea legitimaţiei de maghiar nu vor fi înfiinţate de statul ungar, ci de organizaţiile maghiare de peste hotare”. “Legea nu se aplică în afara Ungariei, deci procedura administrativă de stat este valabilă numai în Ungaria”, a mai adăugat acesta. Németh Zsolt a subliniat că Parlamentul ungar a votat, cu o majoritate de peste 90%, Legea statutului maghiarilor din ţările vecine Ungariei, ceea ce arată că în politica naţională ungară există din nou acel consens care poate fi constatat şi în cazul aderării la NATO. Secretarul de stat a precizat că forţele politice ungare manifestă un consens referitor la cele mai importante probleme ale politicii externe ungare, fapt care creează premise favorabile guvernării stabile a ţării. 

Vicepreşedintele Uniunii Culturale Maghiare din Transcarpatia (KMKSZ), Brenzovics László, şi-a manifestat, la rândul său, încrederea în viitorul legii. “Am încredere în faptul că, după adoptarea legii-cadru, vom putea să aplicăm prevederile acesteia, ceea ce constituie un motiv de linişte pentru comunităţile maghiare din Transcarpatia”, a afirmat L. Brenzovics. 

Vicepreşedintele executiv al Partidului Coaliţiei Maghiare din Slovacia a spus că “prin adoptarea acestei legi avem acum posibilitatea de a ne plănui viitorul comun într-un cadru organizat”. 

*

Preşedintele Adunarii Parlamentare a Consiliului Europei, lordul Russell Johnston, a declarat într-o conferinţă de presă la începutul sesiunii APCE din 25-29 iunie a.c., că nu agreează noua lege elaborată de Parlamentul Ungarei privind statutul maghiarilor din afara Ungariei. Lordul Johnston este de părere că decizia legislativului ungar nu va fi de natură să îmbunătăţească situaţia minorităţii maghiare ce trăieşte în ţările vecine Ungariei şi, mai mult, ar putea să-i nemulţumească chiar pe cetăţenii unguri. “Cred că, de fapt, scopul acestei legi nu este decât unul cosmetic”, a apreciat lordul Russell Johnston, adăugând că în această problemă nu poate fi de acord cu premierul maghiar Viktor Orbán. 

*

Purtătorul de cuvânt al Comisiei Europene responsabil de extinderea UE, Jean-Christophe Filori, a declarat că, deoarece nu cunoaşte detaliile legii, care nu a fost încă tradusă într-una din limbile UE, Comisia nu poate comenta. El a spus că oficialii Comisiei Europene vor să fie prudenţi, se vor exprima doar după ce vor analiza toate aspectele legii. 

Conform unor surse de la Bruxelles, Comisia Europeană a făcut deja demersuri confidenţiale pe lîngă guvernul ungar, prezentând obiecţii faţa de faptul că această lege provoacă discriminare. Oficialii Delegaţiei Comisiei Europene la Budapesta au semnalat guvernului ungar, în stadiul de pregătire a legii statutului etnicilor maghiari din ţările vecine, că standardele europene nu permit discriminarea. Această lege ar încălca principiul de egalitate a şanselor pe piaţa muncii, oferind posibilitatea etnicilor maghiari de a avea acces preferenţial la piaţa muncii din Ungaria.

*

Raportorul pentru Ungaria al Comisiei de afaceri externe a Parlamentului European, Luis Queiros, a declarat că va face o analiză în profunzime a Legii statutului, dar deocamdată nu se poate exprima asupra acestei legi. 

În cazul în care legea încalcă principii ale UE sau reglementări comunitare, raportorul pentru Ungaria va atrage atenţia asupra acestui fapt în raportul privind pregătirea Ungariei pentru aderare, pe care plenul Parlamentului îl va vota în septembrie a.c. Un prim proiect al raportului, prezentat la sfârşitul lunii mai a.c., nu conţine nici o referire la această lege. Luis Queiros va analiza varianta finală a legii şi va integra eventuale comentarii în raportul despre Ungaria. Raportul analizează felul în care Ungaria respectă criteriile politice şi economice de aderare, precum şi modul în care autorităţile maghiare adoptă şi pun în practică legislaţia comunitară.

*

Premierul slovac, Mikulas Dzurinda, şi-a reafirmat poziţia faţă de legea privind statutul etnicilor maghiari din afara graniţelor Ungariei, declarând că “Slovacia a fost implicată într-un joc în calitate de partener egal”. Şeful guvernului slovac a respins faptul că legea amintită va încuraja manifestările naţionaliste din Slovacia. “În orice caz, până când vor fi elaborate prevederile legate de aplicarea legii, Slovacia va fi admisă în Uniunea Europeană”, a subliniat Mikulas Dzurinda.

*

“Autorităţile de la Budapesta doresc ca prin Legea statutului să prevină imigrarea în masă a maghiarilor înainte de aderarea Ungariei la Uniunea Europeană”, notează cotidianul francez “Libération”. “Problema minorităţii maghiare reprezintă, cu un an înaintea alegerilor parlamentare, o temă care ţine mai mult de politica internă decât de aderarea la UE”, comentează cotidianul citat. 

“Tema teritoriilor pierdute de Ungaria în urma Tratatului de la Trianon a constituit întotdeauna un element determinant al politicii ungare”, apreciază cotidianul, subliniind că afirmaţia din 1990 a lui József Antall, care s-a declarat premierul a 15 milioane de maghiari, a trezit la vecinii Ungariei suspiciunea “iredentismului maghiar”. “Adoptarea, cu 11 ani mai tîrziu, a Legii statutului trezeşte din nou reacţii adverse în ţările vecine”, notează “Libération”. 

Cotidianul francez subliniază diferenţa existentă între manifestările celor două ţări afectate în mod direct de Legea statutului. “România a calificat legea drept nedreaptă şi discriminatorie, în timp ce Slovacia s-a mulţumit cu un protest formal”, titrează cotidianul francez, menţionând că şi Comisia Europeană şi-a exprimat rezervele şi a atras atenţia Ungariei asupra faptului că în tratatele de bază semnate cu Slovacia şi România este inclusă o clauză nediscriminatorie. În plus, “în cazul integrării în UE a României, Legea statutului va duce la apariţia unor cazuri de discriminare faţă de cetăţenii celorlalte state membre UE”, scrie “Libération”. Această observaţie a fost contrazisă de secretarul de stat în Ministerul ungar de Externe, Németh Zsolt, care a afirmat că aplicarea Legii statutului va înceta o dată cu aderarea României la UE. 

Prin posibilităţile oferite de legitimaţia de identitate maghiară membrilor comunităţilor maghiare de peste hotare, Guvernul ungar intenţionează să oprească angajarea ilegală a forţei de muncă. “Libération” subliniază că mii de maghiari din România lucrează, anual, ilegal în Ungaria, domeniul preferat fiind cel al construcţiilor. 

*

Cotidianul “Le Figaro” subliniază că scopul legii adoptate de Parlamentul Ungariei este în primul rând oprirea valurilor de imigranţi maghiari înainte de integrarea în UE a Ungariei.

 

 

 

 

 

 

 

2. Iugoslavia – decret privind cooperarea cu Tribunalul Penal Internaţional

“Guvernul iugoslav a emis, la 23 iunie a.c., un decret care oficializează colaboarea sa cu Tribunalul Penal Internaţional (TPI) şi care creează posibilitatea ca fostul preşedinte Slobodan Miloşevici să compară în faţa acestei instanţe”, a anunţat ministrul federal de interne iugoslav, Zoran Jivkovici.

“Fostul preşedinte iugoslav Slobodan Miloşevici ar putea fi transferat Tribunalului Penal Internaţional de la Haga într-un interval cuprins între 10 şi 23 de zile”, a declarat vice-premierul sârb Neboişa Ciovici. Acesta a precizat că intervalul de timp maxim este de 23 de zile pentru că trebuie să se ţină cont de apelurile care pot fi făcute la diferite instanţe iugoslave.

Procedura de aplicare a decretului de cooperare dintre autorităţile iugoslave şi Tribunalul Penal Internaţional pentru fosta Iugoslavie este în conformitate cu rezoluţia 827 a Consiliului de Securitate al ONU şi din Statutul TPI, au precizat surse oficiale de la Belgrad. 

Potrivit acestui decret, care a intrat în vigoare la 25 iunie a.c., instanţa de la Haga poate să desfăşoare investigaţii judiciare în Iugoslavia, fără a avea posibilitatea de a aplica “măsuri coercitive care să limiteze drepturile cetăţenilor iugoslavi şi a altor persoane pe teritoriul iugoslav sau să acţioneze împotriva standardelor legilor internaţionale”. Un articol special al decretului privind cooperarea dintre executivul iugoslav şi TPI afirmă că prevederile actului menţionat se vor aplica “tuturor persoanelor care se află pe teritoriul iugoslav, indiferent de faptul că sunt străini sau cetăţeni iugoslavi”. Totodată, “persoanele acuzate nu pot fi urmărite în justiţie de instanţe iugoslave pentru aceleaşi crime care fac obiectul unor proceduri iniţiate de TPI”.

Fostul lider iugoslav împreună cu patru dintre foştii săi colaboratori apropiaţi sunt inculpaţi pentru crime de război în Kosovo de către TPI. Slobodan Miloşevici se află închis, de la 1 aprilie a.c., în închisoarea centrală din Belgrad, fiind în prezent cercetat pentru abuz de putere şi delicte financiare.

“Fostul preşedinte iugoslav Slobodan Miloşevici consideră că decretul guvernamental privind cooperarea Belgradului cu Tribunalul Penal Internaţional este anticonstituţional”, a declarat, la 24 iunie a.c., unul dintre avocaţii săi, Toma Fila. 

Potrivit lui Slobodan Miloşevici, “Tribunalul de la Haga este un organ ilegitim şi Constituţia iugoslavă împiedică adoptarea unei legi de cooperare cu TPI”, adică extrădarea cetăţenilor iugoslavi. 

“Avocaţii lui S. Miloşevici se vor adresa Curţii Constituţionale iugoslave pentru a cere ca aplicarea decretului să fie oprită până când Curtea va analiza dacă această decizie a guvernului este în acord cu Constituţia”, a adăugat Toma Fila.

Analiştii politici consideră că în viitor lucrurile ar putea lua o întorsătură nedorită, cu efect imprevizibil asupra stabilităţii Iugoslaviei. La dezbaterile coaliţiei guvernamentale, care au precedat emiterea decretului, n-au participat miniştrii din partea Partidului Socialist din Muntenegru, republică ce formează împreună cu Serbia Federaţia Iugoslavă. În plus, ei au ameninţat cu demisia. Un gest pe care analiştii politici îl consideră că ar putea antrena instaurarea unei crize politice în Iugoslavia cu consecinţe importante privind pericolul destrămării Iugoslaviei, o dată cu activizarea de către autorităţile din Muntenegru a demersurilor vizând obţinerea independenţei. Prin emiterea respectivului decret, reformatorii guvernului lui Voislav Koştuniţa au dorit să demonstreze Occidentului că sunt într-adevăr hotărâţi să coopereze cu TPI.

Organizaţiile internaţionale au avertizat că de această colaborare depinde soarta sprijinului financiar promis Iugoslaviei în schimbul extrădării lui S. Miloşevici. În curând se vor deschide lucrările Conferinţei internaţionale a statelor donatoare, la care va fi examinat şi ajutorul pentru Iugoslavia, evaluat la aproape un miliard de dolari, bani pe care autorităţile iugoslave contează foarte mult pentru refacerea economiei naţionale. 

 

3. Vizita Papei Ioan Paul al II-lea în Ucraina

 

Papa Ioan Paul al II-lea a sosit, la 23 iunie a.c., în Ucraina, pentru o vizită de cinci zile în această ţară cu populaţie majoritar ortodoxă.

Papa Ioan Paul al II-lea a încercat o apropiere de ortodocşii din Ucraina - şi, implicit, de cei din Rusia - cerându-le iertare pentru “greşelile” comise de catolici şi afirmând, la sosirea sa la Kiev, că nu a venit să facă prozelitism. El a respins, astfel, în mod oficial, acuzaţia lansată la adresa Bisericii Catolice de Patriarhia Ortodoxă a Moscovei, care se opune cu înverşunare vizitei sale şi ai cărei credincioşi sunt majoritari în Ucraina.

Acest reproş cu privire la prozelitism a fost respins de ierarhia catolică locală, care susţine că nu promovează catolicismul, dar recunoaşte că nu poate să nu primească pe acei oameni care arată interes pentru Biserica Romei.

În primul său discurs, rostit în ucraineană, în faţa a peste 20000 de credincioşi, pe Aeroportul Borispil din Kiev, Papa a cerut iertare ortodocşilor pentru “erorile comise la adresa lor într-un trecut recent şi apropiat” şi a dat asigurări că, la rândul lor, catolicii “vor ierta nedreptăţile suferite”. Acestă frază cheie face trimitere la evenimente istorice, precum jefuirea Costantinopolului de către cavalerii cruciaţi, în 1204, dar şi la redobândirea, în anii 1990, de către greco-catolicii ucraineni a circa 2.500 de biserici şi proprietăţile acestora, confiscate de I.V. Stalin în perioada comunistă, acţiune care uneori s-a făcut prin utilizarea forţei.

Suveranul pontif s-a prezentat drept “pelerin al păcii şi fraternităţii” şi a exprimat speranţa că va fi “primit cu prietenie şi de cei care, neaparţinând Bisericii Catolice, au inima deschisă spre dialog şi cooperare”.

Preşedintele Leonid Kucima a declarat că “Ucraina primeşte un luptător neabătut pentru drepturile demnităţii omului” şi “un lider care nu îndeamnă la reglarea conturilor cu trecutul, dar la a privi spre viitor”. Pentru şeful statului ucrainean, vizita Papei reprezintă o importantă iniţiativă politică, menită să apropie ţara sa de Europa.

Papa a evocat acest aspect, menţionând, la finalul discursului său, “vocaţia europeană evidentă a Ucrainei, subliniată de rădăcinile creştine ale culturii sale”.

Analiştii privesc această vizită ca pe o pregătire a unui pelerinaj mult mai dificil în Rusia, vizită criticată, deja, în termeni duri de Patriarhul Alexei al II-lea care, aflat în vizită în Belarus, a lansat un apel la unitatea ortodocşilor ruşi, belaruşi şi ucrainieni, după ce a avertizat asupra deteriorării relaţiilor cu catolicii, ca urmare a vizitei Papei în Ucraina. Tonul său ameninţător a fost însă îndulcit de un purtător de cuvânt al Bisericii ortodoxe ruse, care a calificat ca “un semn bun pentru viitorul relaţiilor dintre Roma şi Biserica ortodoxă rusă apelul Papei către creştinii ortodocşi din Ucraina de a ierta greşelile catolicilor”. Cu toate acestea, apelurile “patriarhului tuturor ruşilor” sunt încă departe de ecumenismul manifestat de ceilalţi lideri marcanţi ai bisericilor monoteiste din lume. 

 

4. Noi probleme privind strategia de apărare americană şi Tratatul ABM (1972) 

 

Pe parcursul dezbaterilor purtate în Senatul SUA, la 21 iunie a.c., secretarul american al apărării, Donald Rumsfeld, a declarat că “strategia armatei americane, constând, de la sfârşitul războiului rece, în posibilitatea de a purta simultan două războaie, nu mai funcţionează”. 

El a precizat că Pentagonul dezvoltă o nouă strategie, care să răspundă apariţiei unor ameninţări mai noi. Armata americană trebuie să fie gata să reacţioneze la o serie de noi pericole reprezentate de terorism, pirateria informatică şi proliferarea rachetelor balistice şi a armelor de distrugere în masă. 

“Permiteţi-mi să subliniez că nu am terminat noua noastră strategie. Suntem pe cale să o elaborăm şi să testăm acest concept, precum şi variantele acestei strategii, comparând-o cu cea actuală”, a declarat D. Rumsfeld în faţa Comisiei pentru armată a Senatului american. “Trebuie să adaug că nu se poate spune că strategia actuală funcţionează (...) şi mi se pare că trebuie să se pună întrebarea cum poate funcţiona mai bine”, a adăugat şeful Pentagonului. 

Donald Rumsfeld a afirmat că el însuşi şi ierarhia militară au pus la punct un plan detaliat, care va fi folosit de Pentagon pentru a dezvolta o nouă strategie şi pentru a o testa în amănunt pe cea actuală. 

Obiectivele noii strategii vor fi: apărarea Statelor Unite, menţinerea forţelor americane desfăşurate în străinătate, pentru a respecta angajamentele Statelor Unite asumate faţă de aliaţii lor, prevenirea conflictelor şi contracararea prin forţă a eforturilor inamicilor. 

Donald Rumsfeld a declarat că nu crede că proiectele americane de apărare antirachetă ar intra în contradicţie cu tratatul ABM (semnat, în 1972, de Statele Unite şi Uniunea Sovietică) timp de cel puţin un an, dar a subliniat necesitatea de a trece peste constrîngerile tratatului referitoare la dezvoltare şi la testele sistemelor antirachetă. “Avem nevoie de a merge înainte în cercetare şi dezvoltare, pentru a înţelege ceea ce vom fi capabili să facem, pentru a desfăşura un sistem limitat de apărare antirachetă”, a declarat el. “În acelaşi timp, avem nevoie să conlucrăm cu partea rusă şi să stabilim un cadru care să depăşească limitele tratatului, ce împiedică apărarea antirachetă”, a mai afirmat acesta.

*

Preşedintele rus, Vladimir Putin, a avertizat din nou, la 23 iunie a.c., că Rusia va răspunde la o eventuală renunţare la tratatul de interzicere a rachetelor balistice (ABM) prin sporirea capacităţilor sale nucleare. 

“Dacă ABM încetează să existe, aceasta înseamnă că toate ţările, inclusiv Rusia, vor avea dreptul să-şi instaleze pe rachetele lor purtătoare mai multe focoase, în loc de unul singur”, a declarat preşedintele rus. 

Realizarea acestui proiect “ar rupe echilibrul în domeniul nuclear, iar noi trebuie să reflectăm la un mod adecvat de a răspunde. Din punct de vedere juridic, există peste 30 de acorduri care au legătură cu ABM, inclusiv acordurile de limitare a rachetelor strategice Start I şi Start II”, a adăugat preşedintele rus. 

Comentând declaraţiile preşedintelui rus pe tema întăririi puterii nucleare ruse în eventualitatea amplasării scutului american antirachetă, presa rusă le consideră “de o fermitate fără precedent”. Cotidianul “Izvestia” titrează: “dovada voinţei de a relansa cursa înarmărilor, pe care Uniunea Sovietică o pierduse”. “Statele Unite investesc în proiectul de scut antirachetă, în timp ce Rusia încearcă să facă economii, dotarea rachetelor cu mai multe focoase fiind răspunsul cel mai puţin scump” , consemnează “Izvestia”.

“Care este locul Rusiei într-o lume nouă, care se formează sub ochii noştri şi, practic, fără participarea noastră”, se întreabă, de asemenea, cotidianul citat. “Nu avem bani pentru construirea de noi rachete. Şi dacă vom găsi, atunci va trebui să spunem adio ameliorării situaţiei sociale. Milioane de persoane vor lucra pe nimic într-un complex militar enorm”, adăugă “Izvestia.

“Rusia nu dispune de bani pentru menţinerea echilibrului strategic cu Statele Unite şi nici nu pare să vrea să-l menţină”, susţine cotidianul “Kommersant”, care adaugă că Rusia “nu va putea să câştige o nouă cursă a înarmărilor”. “Spiritul paşnic nu a durat decât o săptămână”, conchide cotidianul “Vedomosti”, care aminteşte că declaraţiile ameninţătoare ale lui V. Putin intervin o săptămână de la întâlnirea Bush-Putin de la Ljubljana.

 

5. Alegerile legislative din Albania

 

Secţiile de votare din Albania au fost deschise, la 24 iunie a.c., pentru a permite celor aproximativ 2,5 milioane de persoane cu drept de vot să aleagă noul Parlament albanez. În anteriorul for legislativ al ţării, care cuprinde 140 de locuri, principalele partide, Partidul Socialist (PS), aflat la putere şi Partidul Democrat (PD), de opoziţie, au deţinut 99 şi, respectiv, 29 de mandate. 

În cadrul ultimului miting ai campaniei electorale, ce a avut loc în Piaţa Skanderbeg din Tirana, liderul PD, Sali Berisha, a apreciat că alegerile reprezintă “un nou început, care va aduce albanezilor îmbunătăţiri esenţiale în domeniul legislaţiei, al garantării proprietăţii, al investiţiilor şi al locurilor de muncă”. 

La rândul său, actualul premier al Albaniei, Ilir Meta, încrezător în victoria formaţiunii sale, Partidul Socialist, a afirmat, în cadrul mitingului desfăşurat în Piaţa Maica Tereza din Tirana, că “va depune toate eforturile în vederea asigurării viitorului Albaniei, prin îmbunătăţirea condiţiilor în domeniul educaţiei”. Totodată, şeful executivului a reafirmat dorinţa Partidului Socialist de a continua eforturile “în vederea integrării Albaniei în Uniunea Europeană”. 

Conform agenţiei ATA, un purtător de cuvânt al Departamentului de stat al SUA, Philip Reeker, a afirmat că Statele Unite se pronunţă în favoarea desfăşurării în Albania a unor alegeri “libere şi echitabile, într-un climat paşnic”, felicitând Comisia Electorală Centrală şi principalele partide albaneze pentru munca depusă pentru ca scrutinul să respecte standardele internaţionale. Potrivit purtătorului de cuvânt american, alegerile parlamentare reprezintă “un test decisiv” pentru democratizarea Albaniei şi integrarea acesteia în instituţiile euro-atlantice.

*

Premierul albanez, Ilir Meta, a declarat, la 25 iunie a.c., că Partidul Socialist (PS) “a câştigat” primul tur al alegerilor legislative. Secretarul general al PS, Gramoz Ruci, a anunţat, la rândul său, că PS a câştigat în 45 de circumscripţii şi a pierdut în alte 17, în timp ce Partidul Democrat, de opoziţie, se află în balotaj în 37 de circumscripţii. 

Shpetim Rroqi, liderul coaliţiei de opoziţie conduse de fostul preşedinte Sali Berisha, susţine că Partidul Democrat (PD) şi aliaţii săi au câştigat în 34 de circumscripţii. S. Berisha a afirmat, la rândul său, că PD a câştigat “majoritatea absolută” a voturilor. El i-a avertizat pe socialişti să nu încerce să-şi revendice victoria prin “mijloace ilegale”. 

Circa 60% dintre cele 2,5 milioane de persoane înscrise pe liste au votat pentru a-i alege pe cei 140 de deputaţi ai Parlamentului albanez. Un al doilea tur de scrutin este prevăzut în decurs de 15 zile.

Potrivit Comisiei electorale centrale şi observatorilor independenţi, alegerile au fost, în general, corecte. OSCE şi Consiliul Europei, care au avut circa 250 de observatori la faţa locului, au emis evaluări proprii în cursul zilei de 25 iunie a.c., fără a le da însă publicităţii. 

 

6. Negocieri între Moldova şi Transnistria

 

La 20 iunie a.c., la numai o zi după ce preşedintelui Moldovei, Vladimir Voronin, nu i s-a permis să intre pe teritoriul controlat de autorităţile separatiste, unde urma să participe la un miting organizat în memoria eroilor căzuţi în războiul din 1992, a avut loc o nouă rundă de discuţii între preşedintele Moldovei şi liderul transnistrean, Igor Smirnov, tonul discuţiilor fiind mult mai dur decât la rundele anterioare de negocieri. 

Discuţiile s-au încheiat cu semnarea unui acord “privind eficientizarea activităţii organelor de Interne ale Republicii Moldova şi Transnistriei”. Cele două părţi au discutat şi despre proiectul de statut al Transnistriei propus de Vladimir Voronin la 16 mai a.c. Textul prevede acordarea unei largi autonomii regiunii din stânga Nistrului şi menţinerea integrităţii teritoriale a Moldovei. Igor Smirnov a respins categoric acest document, pronunţându-se pentru federalizarea Republicii Moldova şi solicitând pentru Transnistria statut de republică, astfel încât “Moldova şi Transnistria să discute de pe poziţii de egalitate, ca două state separate”. 

Conducerea Transnistriei a propus discutarea unui proiect care prevede amânarea retragerii trupelor ruse staţionate în regiune, document respins de preşedintele moldovean, care susţine respectarea Acordului de la Istanbul, referitor la evacuarea, până la sfârşitul anului 2002, a tehnicii şi a trupelor militare ruse staţionate în stânga Nistrului. 

Alt aspect al divergenţelor şi revendicărilor reciproce îl reprezintă decizia aşa-zisei Republici Transnistrene de a introduce propriile paşapoarte. Conform unei declaraţii recente a lui Vladimir Voronin, această decizie contravine protocolului semnat de către Moldova şi Transnistria. Din această cauză, Republica Moldova ar putea să denunţe acest protocol şi să nu mai recunoască documentele emise în Transnistria, dacă liderii transnistreni nu vor renunţa la iniţiativa lor.

Şeful departamentului de presă al “preşedinţiei” şi al “guvernului” transnistrean, Vladimir Cociubei, a subliniat faptul că în protocolul menţionat nu se vorbeşte despre recunoaşterea adeverinţelor de identitate şi despre paşapoarte. Prin urmare, existenţa acestora şi legitimitatea unor asemenea acte este recunoscută de protocolul amintit.

Până acum, pe teritoriul Transnistriei erau folosite paşapoartele de tip vechi, sovietic, care aveau anexe speciale ce menţionau cetăţenia transnistreană. Şeful serviciului de vize şi paşapoarte al Transnistriei, Evgheni Viuşkov, a precizat că “termenul de valabilitate al acestor paşapoarte a expirat, motiv pentru care persoanelor care au împlinit vârsta de 16 ani trebuie să li se acorde adeverinţe speciale”. “O asemenea decizie este absolut normală”, consideră Evgheni Viuşkov, de aceea s-a decis introducerea paşapoartelor pentru cetăţenii Transnistriei, un decret în acest sens fiind semnat de către Igor Smirnov la 16 mai a.c.

Eliberarea noilor paşapoarte va începe pe data de 1 octombrie 2001 şi se estimează a se încheia în anul 2006. Ele vor avea o siguranţă mult mai mare şi vor fi scrise în cele trei limbi de stat ale Republicii Transnistrene: rusă, moldovenească şi ucraineană. Naţionalitatea va fi specificată doar la dorinţa expresă a posesorului. 

Pe de altă parte, cu câteva zile în urmă, Vladimir Voronin declarase că “până la 20 iunie a.c., Moldova îşi va retrage în mod unilateral căştile albastre din zona de securitate”. Această promisiune nu a fost îndeplinită, însă participanţii la reuniune nu au făcut declaraţii pe această temă. 

La discuţii au participat reprezentanţii OSCE, ai Rusiei şi Ucrainei, ca ţări garante ale procesului de negocieri dintre Republica Moldova şi Transnistria.

*

OSCE monitorizează, împreună cu mediatori din partea Rusiei şi Ucrainei, situaţia din Transnistria, a declarat, ministrul portughez de Externe, Jaime Gama, la finalul întâlnirii troicii OSCE, care a avut loc la 20 iunie a.c. 

Jaime Gama a arătat că soluţia în problema Transnistriei poate veni doar din bunăvoinţa şi angajamentul părţilor implicate. “Credem că acest conflict poate fi finalizat în curând, astfel ca Moldova să participe treptat la măsurile luate de UE în regiune, să ajungă la dezvoltare economică, progres social şi reconciliere pollitică”, a afirmat ministrul portughez. 

Preşedintele în exerciţiu al OSCE şi-a exprimat satisfacţia faţă de deciziile luate de Uniunea Europeană la summit-ul de la Göteborg de a include Republica Moldova şi Ucraina, în timpul preşedinţiei belgiene, în sistemul european de conferinţe. Acesta consideră că decizia luată reprezintă un pas înainte important pentru Republica Moldova şi va avea un impact politic asupra activităţii OSCE în această ţară, salutând, de asemenea, intenţia Republicii Moldova de a adera la pactul de stabilitate. “Deschiderea unei uşi a Moldovei unite către Europa este un eveniment în care OSCE şi România vor juca un rol activ”, a mai spus preşedintele în exerciţiu al OSCE. 

 

7. Situaţia din Macedonia 

 

Preşedintele macedonean, Boris Trajkovski, a anunţat, la 20 iunie a.c., că negocierile politice între partidele macedonene şi cele albaneze au fost suspendate, până când partidele albaneze “vor renunţa, în mod public, la apelul de federalizare a ţării”. 

Boris Trajkovski a mai spus că Partidul Democratic al Albanezilor (DPA) şi Partidul pentru Democraţie şi Prosperitate (PDP) şi-au modificat radical poziţia şi insistă asupra federalizării ţării. 

Cele două partide albaneze, asociate în guvernul de uniune naţională, au participat la discuţii cu principalele două formaţiuni macedonene, subiectul fiind reformele politice cerute de comunitatea internaţională pentru a răspunde revendicărilor minorităţii albaneze din Macedonia.

Premierul macedonean, Ljubco Georgievski, a afirmat a doua zi după suspendarea negocierilor dintre partidele politice macedonene şi albaneze, că Macedonia “nu va putea să meargă mai departe în privinţa concesiilor făcute minorităţii albaneze din această ţară”. 

“A fost trasată o linie roşie, dincolo de care nu vom putea merge”, a declarat premierul macedonean, înainte de întîlnirea cu reprezentantul diplomaţiei europene, Javier Solana, sosit la Skopje în încercarea de a obţine relansarea dialogului. 

Această vizită “are scopul de a aduce la cunoştinţa partidelor albaneze că majoritatea cererilor lor sunt inacceptabile”, a adăugat L. Georgievski. El a afirmat că preşedintele Boris Trajkovski a propus “un concept foarte clar de stat de cetăţeni, care a fost respins de albanezi”. 

Întrebat, în cadrul unei conferinţe de presă, dacă există riscul izbucnirii unui război civil, Ljubco Georgievski a afirmat că Macedonia “este deja în război”. “Este un lucru pe care nu-l vrea nimeni, dar trebuie să recunoaştem că teritoriile ocupate trebuie să fie eliberate”, a spus premierul macedonean, făcând referire la teritoriile din nordul ţării, ocupate de rebelii din Armata de Eliberare Naţională (UCK).

*

Unul dintre responsabilii gherilei albaneze UCK din nordul Macedoniei, comandantul I. Sokoli, a apreciat, la 22 iunie a.c., că atacul armatei macedonene asupra localităţii Aracinovo, controlată de rebelii UCK, dovedeşte că “guvernul macedonean ne arată că vrea război civil”. “După acest atac, este foarte posibil să răspundem luând drept ţinte obiective importante”, a ameninţat el, fără a face mai multe precizări. 

UCK a afirmat, în mai multe rânduri, că dispune de mijloacele necesare pentru a ataca cu obuze de mortiere oraşul Skopje, aeroportul din capitală şi rafinăria. 

*

Înaltul reprezentant al Uniunii Europene pentru politică externă, Javier Solana, a anunţat, la 24 iunie a.c., că un acord de încetare a focului a fost încheiat la Aracinovo, localitate situată în apropiere de Skopje, bombardată timp de trei zile de armata macedoneană. Responsabilul european nu a precizat pentru ce perioadă este prevăzută încetarea focului. “Skopje nu se mai află sub ameninţare”, a declarat el, după o întâlnire cu miniştrii macedoneni ai Apărării, Vlado Buckovski, şi de Interne, Ljube Boskovski. 

Armata macedoneană a oprit, în aceeaşi zi, bombardamentele asupra localităţii Aracinovo, iar un lider al gherilelor UCK a anunţat că a primit din partea superiorilor săi ordinul de a înceta luptele.

*

Macedonia: ultima şansă? 

“Politicienii refractari din Republica Macedonia şi diplomaţii occidentali nehotărâţi ce poziţie să adopte în privinţa acestora se confruntă în prezent cu ceea ce ar putea constitui ultima şansă a Macedoniei de a evita un alt război balcanic pe criterii etnice, la scară extinsă, comentează cotidianul american “The Washington Post”.

Partidele politice din Macedonia care reprezintă, de o parte, majoritatea slavă şi pe de altă parte, minoritatea albaneză, sunt angajate în prezent într-un proces de negocieri intense privind instituirea unor reforme politice ce vizează incetarea discriminărilor oficiale împotriva etnicilor albanezi. Totuşi, perspectiva unui acord de pace este sumbră, în condiţiile în care preşedintele Macedoniei Boris Traikovski a declarat la Skopje că aceste negocieri au ajuns într-un impas. 

În acest context, reuniunea la nivel de ambasadori ai NATO, desfăşurată la 20 iunie a.c., la Bruxelles, a solicitat planificatorilor militari ai Alianţei să elaboreze un “Plan Operaţional”, ce se aşteaptă să fie finalizat la 27 iunie a.c., privind instituirea unei forţe NATO care să colecteze şi să distrugă arsenalul gherilei albaneze din Macedonia. În cadrul unui comunicat comun, citat de “The Washington Post”, Alianţa a subliniat “necesitatea ca dialogul politic dintre cele două părţi implicate în conflictul din Republica Macedonia să ajungă cât mai urgent la un rezultat pozitiv” şi a stabilit ca “încetarea ostilităţilor să fie condiţia prealabilă în vederea acordării de asistenţă de către NATO”.

În cazul în care se va ajunge la un acord politic în următoarele zile, iar forţa NATO va fi desfăşurată, Macedonia ar putea evita soarta Bosniei şi a provinciei Kosovo, devastate de un război civil care a încetat numai după declanşarea unor campanii militare ale Alianţei Nord-Atlantice. Succesul acestor demersuri va necesita însă o angajare concertată din partea guvernelor occidentale în următoarea perioadă şi presupune un test pentru Administraţia americană.

Macedonia este un stat democratic prooccidental ai cărui lideri politici recunosc că nu pot depăşi actuala criză prin propriile forţe. Repetând erorile comise de alte regimuri balcanice, guvernul macedonean dominat de slavi a încercat să anihileze mişcarea rebelă albaneză printr-o campanie militară stângace, care nu a făcut decât să consolideze poziţia gherilei şi să aducă comunităţile slavă şi albaneză în pragul unui război civil de purificare etnică.

În prezent, în urma presiunilor puternice din partea UE şi SUA, acordul de încetare a focului a avut câştig de cauză, iar partidele politice slave şi albaneze poartă negocieri. Întrebarea este însă dacă slavii sunt pregătiţi să facă paşii necesari integrării depline a comunităţii albaneze în cadrul unui stat unitar, iar printre aceşti paşi să se numere modificarea Constituţiei macedonene care să pună pe picior de egalitate cele două etnii. De asemenea, este necesar ca şi conducerea albaneză moderată să facă un pas abil, obţinând suficiente concesii pentru a satisface populaţia de etnie albaneză şi a obliga gherila să depună armele, rezistând, în acelaşi timp, solicitărilor de a boicota viitorul stat supus unui proces de reforme - de exemplu, de a nu impune un veto deciziilor majore ale guvernului macedonean.

Prin medierea acestui acord, Administraţia americană şi guvernele europene se implică într-un demers echilibrat al cărui succes nu este însă garantat. Unele oficialităţi din cadrul Administraţiei americane au recunoscut că implicarea SUA este esenţială în vederea unui rezultat pozitiv. Până acum, preşedintele George W. Bush şi-a declarat decizia de a reduce numărul militarilor americani din cadrul forţelor staţionate în Balcani. Totodată, în timp ce în Bosnia şi Kosovo au fost trimişi mediatori americani de primă mărime, în prezent, SUA au trimis la Skopje o oficialitate de rang mai mic care însoţeşte oficialităţile mai înalte din UE şi NATO (Înaltul reprezentant al UE pentru politică externă şi securitate comună, Javier Solana şi emisarul NATO, Peter Feith). Acum însă, SUA s-au angajat să participe la prima acţiune militară din perioada mandatului lui George W. Bush, un demers pe care Alianţa Nord-Atlantică l-a apreciat ca fiind menit să liniştească temerile europene referitoare la neimplicarea SUA în Balcani, a comentat cotidianul britanic “Financial Times”.

Se preconizează însă ca forţa aliaţilor în Macedonia să aibă un mandat limitat şi să implice un risc minim. Gherila albaneză nu va fi urmărită şi dezarmată cu forţa, ci se vor înfiinţa puncte de dezarmare fixe unde aceasta va putea preda armamentul trupelor NATO, ca parte a unui acord în care i se va oferi amnistiere, potrivit cotidianului “The NewYork Times”. Secretarul general al NATO, lordul George Robertson, a declarat presei, la Washington, la 20 iunie a.c.: “Nu este vorba de o intervenţie armată. Este disponibilitatea statelor membre în NATO de a institui o forţă condusă de Alianţă care va prelua armele şi uniformele gherilei înarmate, aceasta trebuind în prealabil să-şi fi anunţat acordul privind dezarmarea”.

Având însă în vedere natura instabilă a Balcanilor, NATO doreşte să garanteze că forţa ei va fi bine echipată pentru a se autoapăra, relevă “The New York Times”. Trupele NATO vor fi trimise numai cu condiţia ca partidele politice din Macedonia să fie de acord cu prezenţa NATO.

Decizia NATO este fără precedent, apreciază “Financial Times”, prin faptul că a fost luată la solicitarea expresă a preşedintelui Boris Traikovski. În operaţiunile anterioare din Bosnia şi Kosovo, Alianţa Nord-Atlantică a fost nevoită să obţină un mandat ONU. NATO a informat că preşedintele macedonean i-a trimis o scrisoare oficială lordului Robertson, la 15 iunie a.c., în care invita Alianţa să trimită asistenţă militară pentru a sprijini un eventual acord politic.

Trupele NATO nu vor fi folosite pentru a supraveghea aplicarea măsurilor de pace, lucru pe care Alianţa a încercat să îl facă în Bosnia şi Kosovo. În schimb, aşa cum a spus o oficialitate NATO, “vor fi susţinători ai păcii”. Este vorba de un batalion de 3000-5000 de militari format din trei unităţi, formate în majoritate din militari britanici, spanioli, olandezi, greci, cehi şi norvegieni.

O unitate a forţei NATO, amplasată în estul ţării, va dezarma gherila din apropiere de Kumanovo, un oraş aflat al nord-est de Skopje şi o zonă în care gherila albaneză a fost foarte activă. Unitatea centrală va colecta armele lângă Tetovo, al doilea oraş ca mărime din Macedonia, cu o puternică etnie albaneză, iar unitatea amplasată în vest va colecta armele în apropiere de oraşul Gostivar, de lângă frontiera cu Albania. Se aşteaptă ca SUA să asigure mijloace de transport, echipamente de comunicaţii şi logistică. S-a prevăzut, totodată, informarea periodică a Rusiei.

Potrivit generalului Wesley Clark, fostul comandant al forţelor NATO din Europa în timpul campaniei din Kosovo, decizia NATO din 20 iunie este un pas important, dar, în opinia sa, NATO trebuie să fie pregătită să intervină militar cu consimţământul guvernului macedonean, în cazul în care negocierile de pace eşuează, iar statul se apropie şi mai mult de pericolul declanşării unui război civil, menţionează “The New York Times”. “NATO nu poate accepta un alt război în Balcani”, a afirmat generalul W. Clark.

Nu este însă deloc clar dacă Alianţa este pregătită să aibă în vedere o asemenea perspectivă. Administraţia americană a încercat să adopte o cale prudentă. Ea înţelege că luptele din Macedonia pun în pericol efortul îndelungat făcut de Alianţă în vederea instituirii păcii în Balcani şi sprijină ideea unei operaţiuni NATO de dezarmare a gherilei albaneze. În esenţă, este vorba de o abordare mai graduală a unei propuneri controversate făcută de consilierul pe probleme de securitate al preşedintelui George Bush, Condoleeza Rice, potrivit căreia europenii “trebuie să îşi asume povara forţelor de menţinere a păcii din Balcani”, notează “The New York Times”.

Dacă strategia coordonată a NATO şi a UE va funcţiona, Macedonia ar putea servi drept exemplu privind modul în care guvernele şi trupele europene pot prelua conducerea în gestionarea crizei de pe continent. Având însă în vedere eşecul unor strategii prioritar europene în Balcani, acest demers presupune un risc real. Dacă actualul proces de pace din Macedonia eşuează, este puţin probabil ca această ţară să mai aibă altă şansă”.

 

8. Noutăţi privind extinderea UE 

 

Uniunea Europeană poate accepta noi membri, chiar dacă Tratatul de la Nisa privind extinderea nu este ratificat, declara la 21 iunie a.c. preşedintele Comisiei Europene, Romano Prodi, într-un interviu pentru publicaţia irlandeză “Irish Times”. Problema lărgirii şi cea a ratificării Tratatului trebuie să fie abordate separat, a mai spus R. Prodi, estimând că, în mod legal, ratificarea Tratatului nu este necesară pentru extinderea UE. Admiterea de noi membri, până la limita de 20, nu ridică probleme şi, după accea, este suficientă introducerea unor modificări la capitolul accesului. “Trebuie să vă simţiţi liberi să alegeţi şi nu trebuie să existe nici presiune, nici şantaj, nu se pune problema de a forţa mâna cuiva”, s-a adresat R. Prodi irlandezilor care au respins Tratatul prin referendum. El a mai subliniat însă că a fost “un referendum în care problemele de la Nisa au fost global absente”. 

*

Cancelarul german, Gerhard Schröder, a precizat, tot la 21 iunie a.c., într-un discurs rostit în faţa deputaţilor din Bundestag, că drumul către extinderea Uniunii Europene va fi dificil. 

“Ne aflăm în faţa unui drum dificil”, a declarat el. “O dezbatere de fond asupra scopurilor şi metodelor unificării europene este necesară şi presupune să avem curajul de a expune concepţii divergente”, a afirmat el. “Trăim astăzi într-o altă Europă. Consensul diplomatic şi-a atins limitele la Nisa, în cadrul laboriosului summit european din decembrie 2000, în timpul preşedinţiei franceze a UE”, a apreciat Gerhard Schröder. 

“În ultimele săptămâni, am primit un sprijin important pentru propunerea mea de transformare a Uniunii Europene într-un sistem federal”, a afirmat cancelarul german, recunoscând, însă, că s-au făcut auzite şi voci critice. 

În cadrul reuniunii franco-germane desfăşurată la Freiburg, la 12 iunie a.c., chiar înaintea summit-ului UE de la Göteborg, din 15-16 iunie a.c., G. Schröder a convenit cu preşedintele francez, Jacques Chirac, şi cu premierul Lionel Jospin, asupra faptului că este necesară o diversitate de voci şi de opinii pentru această dezbatere. “Vrem să mergem la conferinţa interguvernamentală din 2004 cu propuneri comune franco-germane”, a precizat acesta, exprimându-şi convingerea că, la finalul procesului început la Nisa, va exista o viziune comună asupra Europei, care să ţină cont de propunerile apărute în timpul dezbaterii. Pentru moment, “ca şi Franţa, dorim ca preşedinţia belgiană să-şi ducă la îndeplinire obiectivul”, a mai menţionat G Schröder.

*

“La rândul său, Spania a sprijinit procesul extinderii Uniunii Europene în cadrul lucrărilor summit-ului desfăşurat la Göteborg şi a susţinut ideea potrivit căreia, în Europa, extinderea şi aprofundarea sunt compatibile.

Analiştii politici consideră că, summit-ul Uniunii Europene de la Göteborg trebuia să evite, după eşecul irlandez, paralizarea drumului spre extindere, fie şi numai pentru a nu-i demoraliza pe candidaţi. Extinderea Uniunii, sau mai bine zis, reconstrucţia unităţii fizice şi politice a Europei este, într-adevăr, sarcina cea mai importantă şi mai măreaţă a acestui secol. Iar în acest moment al adevărului - ceea ce este, de fapt, o reuniune a şefilor de stat şi de guvern - Spania a jucat un rol special, susţinând şi impulsionând procesul de extindere. 

Premierul spaniol, Jose Maria Aznar, consideră că “Spania nu a făcut niciodată parte dintre cei care concep extinderea drept deschiderea unui spaţiu al liberului comerţ anexat frontierelor adevăratei Uniuni şi nici nu împărtăşeşte temerile faţă de consecinţele sau pericolele pe care le presupune această lărgire pentru echilibrele reale ale actualei Comunităţi. Dimpotrivă, noi am spus întotdeauna că este vorba de o oportunitate şi de o datorie istorică. Este, de aceea, curios faptul ca unii dintre cei mai progresişti lideri europeni să se regăsească în tabăra conservatorilor, care se opun schimbărilor. Spania a susţinut la Göteborg ideea potrivit căreia “extindere şi coeziune” şi “lărgire şi aprofundare” sunt perfect compatibile. Proiectul nostru european nu îşi propune nici să reinventeze în fiecare zi Uniunea, nici să transfere un model competiţional intern ansamblului comunitar”. (…)

“A lucra pentru o Europă posibilă înseamnă şi să lupţi pentru o Europă eficientă, competitivă, deschisă şi inovatoare. Iar această Europă pe care o propunem noi, partenerii, candidaţilor trebuie să pornească de la ceea ce am construit timp de 50 de ani, respectând dubla realitate a legitimităţii statelor europene şi a Europei comunitare, pe de-o parte, şi valorile proprii şi principiile comune, pe de altă parte. Merită, totodată, amintită importanţa responsabilităţii politicii şi a oamenilor politici, având în vedere că, fără comportamentul deconcertant al unora dintre ei faţă de Tratatul de la Nisa, nu se poate explica rezultatul negativ al referendumului irlandez. Tocmai de aceea, dezbaterea privind viitorul Europei nu trebuie redusă la o confuzie terminologică, ci trebuie abordată şi rezolvată astfel încât să se înţeleagă clar ce face fiecare instituţie, modul în care o face, mijloacele de care dispune, precum şi controlul şi participarea cetăţenilor la acest proces”. (…)

“Spania pledează, totodată, în favoarea necesităţii de reforme şi de schimbări radicale care sunt necesare in Europa pentru a recupera distanţa ce ne desparte în termeni de eficienţă, competitivitate şi productivitate de SUA. Coeziune înseamnă însă şi accesul la o piaţă unică şi deschisă, lipsită de oprelişti şi protecţionisme, de pe urma cărora au în final de suferit europenii în ansamblu ca locuri de muncă şi venituri. Spania a crezut întotdeauna în uriaşele sinergii pe care le poate genera procesul de creştere fizică, demografică şi politică, precum cel pe care îl presupune extinderea. Experienţa Spaniei poate fi dată ca exemplu: în timpul procesului de integrare, acei lideri europeni care s-au opus, în numele unei viziuni înguste a istoriei sau al apărării sectoarelor sociale sau economice naţionale, s-a văzut că nu au avut dreptate”. (…)

“Dacă Spania susţine necesitatea lansării de mesaje ţărilor candidate la aderare, o face şi datorită convingerii că extinderea este o şansă, atât pentru candidaţi cât şi pentru Uniune, a cărei dorinţă de expansiune şi reînnoire face parte, în mare măsură, din succesul său. Deoarece Spania crede în convergenţa reală a Europei, într-o Uniune Europeană care să-şi sporească dezvoltarea politică şi drumul său istoric, dar care să dispună de mijloacele pentru a continua să garanteze pacea şi prosperitatea europenilor. Acest lucru înseamnă o Uniune capabilă să-şi facă auzit glasul, să câştige lupta competitivităţii într-o lume deschisă, care să-i asigure forţa şi coeziunea internă”.”

 

9. Congresul mondial privind abolirea universală a pedepsei cu moartea

 

În 2001, pedeapsa capitală este în vigoare într-un număr de 86 de ţări, notează cotidianul francez “Libération”. În cursul anului 2000, 1457 de deţinuţi au fost executaţi după ce au fost condamnaţi - în majoritatea lor, într-un mic număr de ţări: China, peste 1000, Arabia Saudită, 123, Statele Unite ale Americii, 85, Iran, 75. Contravenind Convenţiei cu privire la Drepturile Copilului (adoptată de Adunarea Generală a ONU la 20 noiembrie 1989 şi intrată în vigoare la 2 septembrie 1990), şapte state continuă să condamne la moarte şi delincvenţi minori - printre acestea numărându-se SUA, cu 14 execuţii în decurs de zece ani. Cu toate acestea, începând din 1995, 25 de ţări au renunţat, prin lege, să mai aplice pedeapsa capitală: Chile, de exemplu, a abolit pedeapsa cu moartea la 29 mai 2001. Alte state menţin un moratoriu de facto, printre acestea numărându-se Turcia, din 1984, Rusia, din 1996 şi Armenia, din 1991.

“Opinia publică internaţională a devenit mai exigentă faţă de unele ţări care menţin aplicarea la scară largă a acestei practici”, a spus Michel Taube, preşedintele Ansamblului Împotriva Pedepsei cu Moartea (ECPM). Pătrunsă de această convingere, această asociaţie a organizat la Strasbourg, în perioada 21-23 iunie a.c., primul Congres mondial împotriva pedepsei cu moartea. În fapt, Europa are aerul unui continent protejat: “Cei 15” au abolit pedeapsa capitală, iar din cele 43 de state membre ale Consiliului Europei, 40 au realizat această stare de fapt, celelalte trei aflându-se deja pe aceeaşi cale.

Timp de trei zile, 200 de parlamentari, cercetători, jurnalişti, foşti condamnaţi la moarte, avocaţi şi militanţi din circa 20 de ţări au prezentat situaţia pedepsei capitale la nivelul întregului glob şi au conceput “strategii zonale” în vederea abolirii ei universale.

Reuniunea a fost marcată, în ziua de 22 iunie a.c., printr-un apel solemn “pentru un moratoriu mondial al execuţiiior condamnaţilor la moarte”, semnat de 18 preşedinţi ai unor Parlamente din toate zonele lumii. Societatea civilă din Strasbourg a fost şi ea mobilizată: pe străzile oraşului a avut loc un marş al tăcerii, la catedrala din localitate a fost oficiată o slujbă ecumenică, iar un cinematograf de artă a găzduit o retrospectivă a filmelor pe tema pedepsei cu moartea. 

Reuniunea a fost unică din mai multe puncte de vedere. A fost pentru prima dată - cel puţin în ultima perioadă - când a avut loc o manifestare la care au fost prezenţi militanţi de pe toate continentele pentru abolirea pedepsei capitale. La congres nu a participat, însă, nici un reprezentant al Chinei, cea mai numeroasă delegaţie străină fiind cea japoneză, urmată de cele americană şi africane.

Manifestarea, organizată de o asociaţie ce nu exista acum un an, este de o valoare excepţională şi pentru că asociaţia a luat fiinţă în urma unei initiaţive cetăţeneşti. În mai 2000, Michel Taube, în vârstă de 34 de ani, publică lucrarea “Scrisoare deschisă destinată americanilor, pentru abolirea pedepsei cu moartea”. Totodată, ca urmare a unei campanii lansate în acest sens, au fost strânse 500.000 de semnături în mai puţin de trei luni. Pachetul de liste cu semnături a fost depus la Ambasada SUA la Paris la data de 23 ianuarie 2001, adică în ziua ce a urmat învestiturii preşedintelui american George W. Bush la Casa Albă.

Ideea congresului mondial pentru abolirea universală a pedepsei cu moartea vine pe parcurs. Michel Taube creează ECPM şi face turul Organizaţiilor Neguvernamentale şi al personalităţilor - Amnesty International, Federaţia Internaţională de la Helsinki pentru Drepturile Omului, Mişcarea împotriva Rasismului şi pentru Prietenie între Popoare (MRAP) etc. Consiliul Europei şi Parlamentul European îşi aduc, la rândul lor, sprijinul în acest sens. Michel Taube doreşte să creadă că manifestarea de la Strasbourg va însoţi o mişcare pe care el o consideră “inevitabilă”, întrucât “pedeapsa capitală înregistrează regrese în lume”, în pofida contraexemplului american şi a câtorva recente tentative de reinstaurare, cum ar fi în cazul Filipinelor. Este deja prevăzut şi cel de-al doilea congres: lucrările lui se vor desfăşura la 22 iunie 2002, în Statele Unite ale Americii.

